  Виталий Пронин Удмурт театрын пуктӥзы Москваын улӥсь Андрей Ивановлэн «Божьи одуванчики» пьесаезъя спектакль. «Жениха вызывали, девочки?» комедия ке но, учкисез мур малпаськонэ уськытэ. Спектакыльысь суредТуспуктэм басьтэмын: udmteatr.ru Героиняез, Анастасия Михайловна Петрова, егит дырзэ сценалы сётӥз, али но борддоръёсаз спектакльёсысь туспуктэмъёсыз, афишаосыз чеберъясько. Актриса данъяськыса но ӝожомыса шоразы учкылэ. Валаса но ӧз вутты кадь, кызьы яркыт егит дырзэ пересьмон воштӥз. Сценалы синмаськемез Анастасия Михайловналэн али но ортчемын ӧвӧл, со дораз но У. Шекспирлэсь «Ромео и Джульеттазэ» пуктыны дась: тупась дӥськутэз вань, кылъёсыз вунэмын ӧвӧл. Соин ӵош сузэрез - Мальвина Михайловна - улэ, таиз актрисалэн сямызлы дышемын ини. - Мон аслым Анастасие кадь ик потӥсько, - вера солэсь рользэ шудӥсь Удмуртиысь калык артистка Фаина Будина. - Кыкнамылы трос арес ни ке но, сыӵе ик наивноесь, романтичноесь. Та улонын асьмемыз пумозяз шедьтыны ӧм быгатэ. Роль котькуд артисткалы тунсыко потоз. Со туж узыр. 2 час ӵоже сереме но усёно, шугъяськонъёстэ но шараяно. - Шумпотӥсько, театрамы таӵе пьесаез пуктӥзы шуыса, малы ке шуоно мыным али со матын луэ: мӧйымонлэсь лыктэмзэ шӧдӥсько, - вера Мальвина Михайловналэсь рользэ шудӥсь Удмуртиысь дано артистка Римма Николаева. - Мальвиналэсь рользэ шудыса, аслам мылкыды капчи луэ, трос серекъясько. «Шулдыресь тӥ, нылъёс», - вера кышномуртъёс сярысь огез герой. Озьы ик вань. Соос мӧзмыса уг уло, тани Анастасия Михайловна сузэрезлы карт утчаны малпаз, брачной агентствое вазиськиз. Та учыр ик спектакльлы инъет луиз. Агентство Павел Колупановез (Удмуртиысь калык артист Вячеслав Байков) гинэ келяз ке но, кышномуртъёс доры кавалеръёслэсь черод ик кылдӥз. Азьло нылкышноос кранэз тупатыны вуэм слесарез Борис Матвеевич Кровелез (Удмуртиысь калык артист Кадим Галиханов) агентствоен ыстэм воргорон кожало. Собере, аслыз ӟеч инты утчаса, доразы Шелест Вениаминович Тамбовский (Удмуртиысь калык артист Валерий Мадзеков) вуэ. Сюжет та геройёс котырын берга. Шараясько туала улонлэн урод палъёсыз, со вакытэ ик - адямилэн ӟечезлы осконэз. Сузэръёс ненег но лякыт сямынызы возьмато, котькыӵе аресын но сюлмысь яратыны луэ шуыса. Режиссёр Владимир Сафонов пьесалэн автореныз пумозяз соглаш ӧвӧл. Андрей Иванов сое «комедия» шуэ, нош режиссёрлэн малпамезъя, серем учыръёс пыр драма адӟытэмын. Соин ик Владимир Сафонов постановказэ «странная комедия» нимаз. - Адямилэн улэмез, мур шокамез потэ, но дыр туж ӝог ширтэ, - вера режиссёр. - Спектакльын но героиняос шуо: «Милям таӵе арлыдын но шудо луэммы потэ». Нош мар со шуд? Шуд - куке тон нылпиосыдлы, калыклы кулэ. Туж умой, пенсионеръёс шедьто ке, мар понна улыны. Но ваньзылэн озьы уг пӧрмы. Улон адямиослэн кусыпъёссылэсь куиське ук. Малы озьы пӧрме? Кин таӵе учырын янгыш? Та юанъёсты актёръёс залын пукись адямиослы сёто ини. Котькин ас сяменыз малпаськоз. Мария Емельянова  